Lectio Divina

*fuq il-Vanġelu tal-Ħadd*

1 Ħadd tal-Avvent

Sena A

Mt 24:37-44

Din is-silta tagħmel parti mid-diskors eskatoloġiku li Ġesù jagħmel «bilqiegħda» huwa u jwieġeb għall-mistoqsija li d-dixxipli jagħmlulu wara li jħabbar it-tiġrif tat-Tempju: «Għidilna, dan meta għad jiġri? U x’se jkun is-sinjal tal-miġja tiegħek u ta’ tmiem id-dinja?» (Mt 24:3). It-tweġiba tal-Imgħallem tinqasam f’żewġ partijiet: l-ewwel jitkellem minn sensiela ta’ tbatijiet marbuta mal-miġja tal-Messija fl-aħħar taż-żminijiet (cf. Mt 24:4-36), imbagħad fit-tieni parti – li fiha tinsab din is-silta – jitkellem mill-importanza tas-sahra cf. Mt 24:37-25:46). Għaldaqstant, it-ton huwa wieħed apokalittiku, rivelazzjoni ta’ Alla dwar it-tmiem. Din ir-rivelazzjoni hija muriha lil kulħadd (cf. Mt 24:27-28), għandha dimensjoni universali (cf. Mt 24:29-37), u hija imminenti (cf. Mt 24:34). Fil-vers dritt qabel din is-silta (cf. Mt 24:36), Ġesù jistqarr li ħadd ma jista’ jkun jaf il-meta ta’ din is-siegħa, għax din jafha biss il-Missier. Lanqas huwa mogħti lill-Iben li jkun jaf dwarha – hawn insibu dik “l-injuranza funzjonali” (S. Wistin) tal-Iben li ma kinitx parti mill-missjoni tiegħu li jirrivelalna s-siegħa. L-element tas-sorpriża ta’ din il-miġja huwa partikularment qawwi f’Mt – fil-verità, fid-dawl tal-Irxoxt, id-destinatarji tal-vanġelu jinsabu diġà fil-«meta» ta’ dan iż-żmien li fih it-Tempju l-qadim jiġġarraf u jinbena t-Tempju l-Ġdid permezz tal-passjoni, il-mewt u l-qawmien tal-Iben; u s-«sinjal» huwa s-Salib tiegħu li minnu jinbet ħolqien ġdid (cf. 2Kor 5:17-19). Dak li hu mitlub mid-dixxiplu huwa li jishar għax il-Mulej ġej.

Bħal fi żmien Noè, hekk tkun il-miġja ta’ Bin il-bniedem.

Mt jieħu episodju (cf. Ġen 6:9-14; 7:11-23) li hu familjari għall-komunità Ġudeo-Kristjana li għaliha jikteb sabiex joffri teoloġija tal-istorja u jwassal lid-dixxipli biex ma jiqfux fuq iż-żmien li jgħaddi b’mod kronoloġiku (chronos) imma jiskopru u jgħixu ż-żmien tal-grazzja (chairos). Noè hu l-bniedem li «sab ħniena quddiem il-Mulej» u «kien bniedem ġust u kien perfett fost in-nies ta’ żmienu; kien jimxi sewwa ma’ Alla» (Ġen 6:8.9). Għall-Poplu Lhudi, il-ġrajja tad-dilluvju aktar milli waħda li tqanqal biża’ u sens ta’ qerda kienet sinjal u profezija tal-Għid, fejn il-qadim (u miegħu l-ħażen) jispiċċa u fl-arka u mill-arka kollox jitwieled mill-ġdid. Il-paralleliżmu bejn il-ġrajja ta’ Noè u l-miġja ta’ Bin il-bniedem ifisser għalhekk li l-messaġġ li jrid jitwassal lid-dixxipli ta’ Kristu hu li kollox miexi lejn il-milja tal-ħajja fl-aħħar taż-żminijiet.

Għax kif fiż-żmien ta’ qabel id-dilluvju kienu jieklu u jixorbu, jiżżewġu u jżewġu sa dakinhar li Noè daħal fl-arka, u b’xejn ma ntebħu sa ma wasal id-dilluvju u ġarr lil kulħadd, hekk tkun il-miġja ta’ Bin il-bniedem.

L-espressjonijiet tat-tip «jieklu u jixorbu», «jiżżewġu u jżewġu» fil-lingwaġġ Semetiku jfissru totalità. F’dan il-kuntest juru l-għixien ta’ ħajja kkonċentrata fuq dak li hu materjali. Aktar milli jsir aċċenn fuq il-ħażen li fih kienu jgħixu l-bnedmin ta’ żmien Noè (li jikkawża d-dilluvju, cf. Ġen 6:5), hawn l-aċċenn huwa fuq stil ta’ ħajja msakkra f’rutina u f’banalità, mgħixha b’mod għal kollox orizzontali, limitata għall-mument immedjat, bla riferiment lejn dak li jmur li ’l hinn, lejn Alla. Allura wieħed jiekol, jixrob, inissel u jkattar ġenerazzjonijiet li m’għandhomx ġejjieni u li huma nieqsa minn viżjoni. Hemm short-sightedness spiritwali ta’ bnedmin li mhux kapaċi jaqraw aktar mill-qoxra ta’ barra u ma jagħrfux is-sinjali. Noè kien sinjal għall-bnedmin ta’ żmienu: huwa rawh jibni l-arka u kienu mwissija fuq x’kien ser jiġri imma baqgħu ma tawx kas, ma ridux jisimgħu, u allura ma laqgħux dan iż-żmien bħala wieħed ta’ penitenza u konverżjoni (cf. 1Pt 3:20). Tant kienu storduti fl-affarijiet tal-ħajja ta’ kuljum, li «b’xejn ma ntebħu sa ma wasal id-dilluvju» hekk li ħadhom għall-għarrieda. Din hi l-gravità tal-bniedem li jgħix mingħajr is-sens tal-pjan ta’ Alla għalih, għall-umanità u għall-ħolqien. Hu l-homo dormiens, superfiċjali, bla ħeġġa, indifferenti għal kollox u għal kulħadd: “Hija marda kerha l-indifferenza. «Dan ma jmissnix, m’għandix x’naqsam.» L-indifferenza lejn Ġesù u l-indifferenza anke lejn il-morda, lejn il-foqra, lejn il-miżerabbli tal-art.” (Papa Franġisku, Omelija, 20 Nov 2022; cf. Prov 29:6-7). Il-miġja ta’ «Bin il-bniedem» għandha tkun aħbar ta’ salvazzjoni li torjenta l-ħajja tad-dixxiplu. Issejjaħlu biex ma jibqax imkaħħal mal-art imma jħares lejn «is-sħab tas-sema» mnejn jiġi Bin il-bniedem (cf. Dan 7,13-14). Hu għandu jerfa’ rasu għax il-fidwa hi fil-qrib (cf. Lq 21:28).

Imbagħad tnejn ikun fl-għalqa: wieħed jittieħed u l-ieħor jitħalla; żewġ nisa jkunu jitħnu flimkien: waħda tittieħed u l-oħra titħalla.

Il-verb «jittieħed» (gr. «παραλαμβάνω», tr. paralambano) jesprimi sens li wieħed jieħu miegħu, jassoċja flimkien miegħu, jilqa’ bħala kumpann. L-eżempji li juża’ Ġesù juru l-għażla li sseħħ mal-miġja ta’ Bin il-bniedem fejn minn barra żewġ bnedmin ikunu fl-istess kundizzjonijiet imma interjorment ikunu f’qagħda differenti skont il-mod kif ikunu għexu l-ħajja tagħhom, skont kemm għarfu jgħixu kull mument ta’ ħajjithom f’rabta ma’ dak li ġie u li għandu jerġa’ jiġi, skont kemm għarfu jgħixu «bil-fidi» (cf. Lhud 11:7). Għalhekk hu importanti li wieħed jishar għax minn dan jiddependi jekk isalvax jew jintilifx. L-allużjoni għat-tħin torbot ukoll mal-ġrajja tal-Mogħdija tal-Mulej fil-lejl tal-Għid fejn – fost l-oħrajn – jiġi milqut il-kbir tal-ilsira li jdawwar il-mitħna (cf. Eż 11:5) u anke mal-kundanna ta’ Babilonja mingħand il-Mulej talli tisħaq lill-Poplu tiegħu (cf. Is 47:2). Hu f’idejn il-bniedem jimxix it-triq tal-ħelsien jew dik tal-jasar: «Imbagħad aħna li nkunu ħajjin, li nkunu għadna hawn, ninħatfu magħhom fis-sħab biex niltaqgħu mal-Mulej fl-ajru. Hekk inkunu dejjem mal-Mulej. Agħmlu l-qalb lil xulxin b’dan il-kliem» (1 Tess 4:17).

Ishru, mela, għax ma tafuhx il-jum li fih jiġi Sidkom.

Is-sahra hija l-aħjar mod kif wieħed juża’ dan iż-żmien ta’ issa bħala don ta’ Alla. Id-dixxiplu msejjaħ jgħix il-virtù ta’ dan iż-żmien intermedju bejn l-ewwel u l-aħħar miġja tal-Iben, u jsib fl-istess sahra l-ferħ tiegħu huwa u jinseġ l-għażel fin tal-għemejjel it-tajba (cf. Apk 19:7). Il-verb użat «ishru» (gr. «γρηγορέω», tr. grêgoreô) ma jindikax biss li wieħed sempliċiment joqgħod jistenna bla ma jagħmel xejn, imma jesprimi azzjoni. Id-dixxiplu jrid iħejji ruħu permezz tat-talb, bħall-Mulej tiegħu li jishar fil-ġnien tal-Ġetsemani (cf. Mt 26:38-40); irid iżomm mixgħul il-musbieħ tal-bniedem li jimxi bl-għaqal, imdawwal mill-Għerf tas-sema, bħall-ħames xebbiet għaqlin tal-parabbola (cf. Mt 25:13); irid isum, jagħti karità u jiftaħ qalbu quddiem il-Missier li jara dak li hu fil-moħbi u li jroddlu Hu (cf. Mt 6:1-18). «Għalhekk ma għandniex norqdu bħall-oħrajn, iżda nishru u ngħixu bil-qjies. Għax min jorqod, jorqod billejl; u min jisker, jisker billejl. Ladarba aħna wlied il-jum, ejjew ngħixu bil-qjies, nilbsu l-kurazza tal-fidi u l-imħabba, u l-elmu tat-tama tas-salvazzjoni» (1 Tess 5:6).

Kunu afu dan, li kieku sid id-dar kellu jkun jaf f’liema sahra tal-lejl se jiġi l-ħalliel, kien jishar u ma jħallix min jinfidlu l-ħitan ta’ daru. Mela kunu lesti intom ukoll, għax qatt ma tistgħu tobsru s-siegħa li fiha jiġi Bin il-bniedem.

Minkejja li l-paragun tal-miġja ta’ Bin il-bniedem ma’ dik ta’ «ħalliel» tinstema’ paradossali, hija metafora li tintuża’ fit-TĠ biex tfisser l-element tas-sorpriża ta’ meta sseħħ il-miġja (cf. 1 Tess 5:2; 2Pt 3:10; Apk 3:3; 16:15). Id-dixxiplu jaf li Bin il-bniedem ġej. Ma jafx meta, imma jaf li ġej. Allura l-argument hu li jekk sid id-dar li jkun jaf li ġej il-ħalliel biex jisirqu jishar, kemm aktar id-dixxiplu għandu jistenna l-miġja ta’ Dak li ġej sabiex jimlieh bl-abbundanza. Għaldaqstant, id-dixxiplu għandu jgħix kull mument bħallikieku huwa l-issa tal-miġja tal-Iben, ta’ dak il-Mulej li ġej biex jeħodna miegħu fil-post li ħejjielna (cf. Ġw 14:3), dak li jibgħat jgħidilna: «Ejjew għall-festa» (Mt 22:4). Hu min jisma’ l-kelma li jħejji ruħu kif jixraq għall-miġja tiegħu. Bħal Noè, hekk ukoll għad-dixxipli tal-Mulej, il-kelma ta’ Alla mhux biss tagħtina informazzjoni imma tqegħidna fit-triq lejn il-milja tal-ħajja, f’dik ir-realtà tal-Verb li sar bniedem biex idaħħalna miegħu «fis-smewwiet ġodda u art ġdida, li fihom tgħammar il-ġustizzja» (2Pt 3:13). Bħall-komunità Nisranija ta’ Sardi, hekk ukoll l-ebda dixxiplu m’għandu żmien x’jitlef: «Stenbaħ u tħeġġeġ f’dak li għad għandek imma li wasal biex jinqeridlek, għax l-opri tiegħek ma sibthomx perfetti f’għajnejn Alla tiegħi. Isa, ftakar f’dak li rċivejt u smajt, ħarsu sewwa, u indem. Għax jekk ma tistenbaħx, niġik bħal ħalliel, bla ma tkun taf is-siegħa li fiha niġik.» (Apok 3:2-3).

Għar-riflessjoni

Fil-Vanġelu naqraw li minn tnejn li jkunu flimkien, wieħed jittieħed u l-ieħor jibqa’. Minkejja dan, aħna nibqgħu ngħixu qisu l-aħħar jum ta’ ħajjitna mhux se jasal. Hu għalhekk li l-Knisja f’dawn il-jiem tgħidilna: Ieqaf aħseb, dan mhux se jibqa’ għal dejjem għax jasal jum li int tittieħed u min hu madwarek jibqa’. Jekk aħna ngħixu bil-ħsieb li kull jum li jgħaddi jista’ jkun l-aħħar wieħed, l-attitudni tagħna lejn ix-xogħol, lejn il-familja, lejn il-proxxmu, tinbidel. Meta mmorru għal vista għand it-tabib nistgħu naħsbu: wara din se jkun hemm oħrajn, jew din se tkun il-vista li se tibdieli t-triq lejn l-aħħar vjaġġ? Il-ħsieb tal-mewt mhuwiex fantasija kerha imma realtà. Jekk hix kerha jew le jiddependi minni, minn kif naħsibha, imma l-laqgħa tiegħi mal-Mulej se ssir żgur u se jkun il-Mulej innifsu li jiġi jgħidli: ‘Ejja għandi mbierek minn Missieri, ejja miegħi.’ Dakinhar ma nkunux nistgħu nittratjenu u ngħidulu jistenna għax għandna xi ħaġa oħra x’nagħmlu. Imma se jkollna magħna lill-Mulej u dan hu s-sabiħ tal-laqgħa.

Papa Franġisku, Omelija (Kappella Santa Marta; 17 Nov 2017).